Komission asetus (EY) N:o 2183/2001, annettu 9 päivänä marraskuuta 2001, neuvoston asetuksen (EY) N:o 104/2000 soveltamista koskevista yksityiskohtaisista säännöistä jalostusteollisuuteen tarkoitetusta tonnikalasta myönnettävän tasaushyvityksen osalta



Virallinen lehti nro L 293 , 10/11/2001 s. 0011 - 0013



Komission asetus (EY) N:o 2183/2001, annettu 9 päivänä marraskuuta 2001, neuvoston asetuksen (EY) N:o 104/2000 soveltamista koskevista yksityiskohtaisista säännöistä jalostusteollisuuteen tarkoitetusta tonnikalasta myönnettävän tasaushyvityksen osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 27 artiklan 6 kohdan, sekä katsoo seuraavaa: (1) Asetuksen (EY) N:o 104/2000 27 artiklassa säädetään, että tuottajajärjestöille voidaan myöntää tasaushyvitys, jos kalenterivuosineljänneksen ajalta todetaan, että tiettyjen tuotteiden hinnat ovat alemmalla tasolla kuin vahvistettu käynnistyskynnys. (2) Hyvitysjärjestelmän soveltamiseksi on syytä määritellä asetuksen (EY) N:o 104/2000 27 artiklan 1 kohdassa tarkoitetun keskimääräisen myyntihinnan käsite. (3) Olisi vahvistettava tietyt hyvityshakemuksen tekemistä ja hyvityksen maksamista koskevat yksityiskohtaiset säännöt niiden määrien osalta, joista saadaan oikeus hyvitykseen, mukaan luettuina yksityiskohtaiset säännöt tuotteiden alkuperää ja yhteisöasemaa koskevista todisteista. (4) On aiheellista vahvistaa valvonnan puitteet ja tavoitteet sekä jättää käyttöön otetun järjestelmän pysyvää ja tehokasta valvontaa koskevista säännöksistä päättäminen jäsenvaltioiden valvontaviranomaisten vastuulle. (5) Järjestelmän toimivuuden takaamiseksi olisi tarkennettava tiettyjä jäsenvaltioiden tekemiä ilmoituksia koskevia yksityiskohtaisia sääntöjä. (6) On syytä kumota jalostusteollisuuteen tarkoitetusta tonnikalasta myönnettävän tasaushyvityksen soveltamista koskevista yksityiskohtaisista säännöistä 21 päivänä tammikuuta 1998 annettu komission asetus (EY) N:o 142/98(2), sellaisena kuin se on viimeksi muutettuna asetuksella (EY) N:o 150/2001(3). (7) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tässä asetuksessa vahvistetaan soveltamista koskevat yksityiskohtaiset säännöt asetuksen (EY) N:o 104/2000 27 artiklassa tarkoitetun tasaushyvityksen myöntämisen osalta. 2 artikla Hyvityksen myöntämisestä ja hyvityksen enimmäismäärästä päätetään asetuksen (EY) N:o 104/2000 38 artiklassa tarkoitettua menettelyä noudattaen annetulla asetuksella silloin kun kyseisen asetuksen 27 artiklan 1 kohdassa määritettyjen edellytysten todetaan täyttyvän kyseisen kalenterivuosineljänneksen osalta. 3 artikla 1. Hyvitys myönnetään tuottajajärjestöille asetuksen (EY) N:o 104/2000 27 artiklan 3 kohdassa vahvistettujen määrien rajoissa mainitun asetuksen liitteessä III olevista tuotteista, jotka ovat tuottajajärjestöjen jäsenten pyytämiä ja jotka on myyty ja toimitettu yhteisön tullialueelle sijoittautuneelle jalostusteollisuudelle niiden jalostamiseksi kokonaan ja lopullisesti HS-järjestelmän nimikkeeseen 1604 kuuluviksi tuotteiksi. 2. Jäsenvaltioiden on tarkastettava asetuksen (EY) N:o 104/2000 27 artiklan 3 kohdassa vahvistetut määrät ottaen huomioon mahdolliset muutokset tuottajajärjestöjen jäsenmäärissä. Niiden on ilmoitettava siitä komissiolle. 4 artikla Komissio vahvistaa asetuksen (EY) N:o 104/2000 27 artiklan 1 kohdan ensimmäisessä luetelmakohdassa tarkoitetun yhteisön keskimääräisen myyntihinnan jäsenvaltioiden komission asetuksen (EY) N:o 80/2001(4) 6 artiklan mukaisesti ilmoittamien sellaisten kuukauden keskimääräisten hintanoteerausten perusteella, jotka lasketaan teollisuudelle myytyjen ja toimitettujen määrien arvon mukaan. Jäsenvaltioiden on määritettävä nämä kuukauden keskimääräiset hintanoteeraukset tuottajajärjestöjen tai niiden jäsenten yhteisössä kaupan pitämisen ensimmäisessä vaiheessa laskuttamien myyntihintojen perusteella. Myyntihinta määritetään: - aluksesta purkamisen yhteydessä myytäville tuotteille tuotteiden ollessa aluksessa ja aluksen ollessa laiturissa, - varastoinnin yhteydessä niille tuotteille, jotka myydään sen jälkeen, kun tuottajajärjestö tai sen jäsen on varastoinut ne. 5 artikla Kyseisen jäsenvaltion toimivaltaiset viranomaiset myöntävät hyvityksen tuottajajärjestöille asetuksen (EY) N:o 104/2000 27 artiklan 3 kohdassa vahvistettujen määrien rajoissa ja mainitun asetuksen 27 artiklan 4 kohdan mukaisesti. 6 artikla Hyvitysoikeuden määrittämistä varten otetaan huomioon myyntitoimet, joita koskevat laskut on päivätty kyseisenä vuosineljänneksenä ja jotka on otettu huomioon 2 artiklassa mainittua keskimääräistä kuukausittaista myyntihintaa laskettaessa. 7 artikla 1. Tuottajajärjestön on esitettävä hyvityksen maksamista koskeva hakemus 2 kohdassa tarkoitettuine liitetietoineen kaikkien 4 artiklan mukaisesti huomioon otettujen myyntitoimien osalta 45 päivän kuluessa 1 artiklan 1 kohdassa säädetyn asetuksen voimaantulosta sen jäsenvaltion toimivaltaisille viranomaisille, johon tuottajajärjestö on sijoittautunut. 2. Liitetietoja ovat: a) jäljennös 1 artiklan 2 kohdassa tarkoitettujen tuotteiden myyntiin liittyvistä laskuista, joissa on oltava vähintään asianomaisen myyjän ja ostajan nimet ja osoitteet, sekä kunkin samaan tuoteluokkaan kuuluvan erän osalta: - myyty määrä, - tosiasiallisesti saatu myyntihinta, - toimituspäivä, - toimituspaikka; b) todiste siitä, että tuotteet ovat yhteisön alkuperää eli todiste yhteisöasemasta; c) todiste tavaroiden tosiasiallisesta toimittamisesta yhteisön tullialueelle sijoittautuneelle jalostajalle; d) todiste siitä, että tuotteesta on maksettu a alakohdan toisessa luetelmakohdassa tarkoitettu hinta; e) jalostajan antama todistus siitä, että ostettu määrä on tarkoitettu jalostettavaksi tämän asetuksen 1 artiklan 2 kohdan mukaisesti. 8 artikla 1. Tämän asetuksen 7 artiklan 2 kohdan b alakohdassa vaadittuna todisteena yhteisön alkuperästä ja yhteisöasemasta pidetään T2M-asiakirjan esittämistä komission asetuksen (ETY) N:o 2454/93(5) 325-337 artiklan säännösten mukaisesti. Tätä varten tullitoimipaikka, jonka kautta tuotteet on tuotu yhteisön tullialueelle asetuksen (ETY) N:o 2454/93 334 artiklan mukaisesti, antaa hakijalle T2M-asiakirjasta yhden jäljennöksen, jossa on merkintä "AINOA JÄLJENNÖS TASAUSHYVITYSTÄ VARTEN". T2M-asiakirjan 1 kohdassa mainitun hakijan on oltava tuottaja, joka on pyytänyt ne tuotteet, joista hyvityshakemus tehdään. 2. Jos tuotteiden purkusataman tulliviranomaiset kieltävät T2M-asiakirjan käytön asetuksen (ETY) N:o 2454/93 326 artiklan 2 kohdan mukaisesti, todistus yhteisön alkuperästä annetaan neuvoston asetuksen (ETY) N:o 2847/93(6) 8 artiklan 1 kohdassa säädetyllä ilmoituksella tai purkujäsenvaltion toimivaltaisten viranomaisten asianmukaisella ilmoituksella lastin purkamisesta yhteisön tullialueella. 3. Todistukseksi alkuperästä annetussa asiakirjassa on mainittava selkeästi tuotteiden laji, esittämismuoto ja paino. Siihen on tarpeen mukaan lisättävä purkujäsenvaltion toimivaltaisten viranomaisten antama todistus punnitsemisesta, joka on tehty lastia purettaessa yhteisön tullialueelle. 9 artikla 1. Asianomaisen jäsenvaltion on maksettava tuottajajärjestöille hyvitys 75 päivän kuluessa 7 artiklan 1 kohdassa tarkoitettujen asiakirjojen vastaanottamisesta, paitsi jos on aloitettu hyvitysoikeutta koskeva hallinnollinen tutkimus. 2. Tuottajajärjestön on maksettava hyvitys jäsenilleen 90 päivän kuluessa siitä, kun se on saanut jäsenvaltion maksaman määrän. 3. Asianomaisten jäsenvaltioiden on annettava komissiolle tiedoksi yhden kuukauden kuluessa kyseisen vuosineljänneksen päättymisestä kunakin vuosineljänneksenä tuottajajärjestön suorittamat maksut, 1 kohdan mukainen myöntämisjakso ja niihin liittyvät määrät lajeittain. 10 artikla 1. Asianomaisten jäsenvaltioiden on perustettava valvontajärjestelmä, jolla taataan, että tuotteet, joille hyvitystä haetaan, ovat siihen oikeutettuja ja että muita yhteisön asiaan liittyviä säännöksiä noudatetaan. 2. Valvontajärjestelmää koskevissa yksityiskohtaisissa säännöissä on säädettävä vähintään seuraavista seikoista: a) määräykset, jotka koskevat tuotteiden yhteisön alkuperän ja yhteisöaseman tarkastamista erityisesti aluksella olevien asiakirjojen perusteella; b) tämän järjestelmän mukaisesti huomioon otettujen myyntitoimien yksilöiminen tuottajajärjestöjen, niiden jäsenten tai alihankkijoiden myyntirekistereissä siten, että kunkin huomioon otetun määrän osalta merkitään T2M-asiakirjan tai sen korvaavan asiakirjan viite, myynti- ja toimituspäivä, tuotteen ostaja, hinta, jolla tämä määrä on myyty, sekä laskun viitetiedot. Myyntirekisterit on mukautettava tätä tarkoitusta varten; c) paikoilla, tuottajajärjestöissä, niiden jäsenten tai alihankkijoiden luona ilman ennakkovaroitusta tehtävät tarkastukset, joilla tarkastetaan paikalla 5 artiklan 2 ja 3 kohdissa tarkoitettujen tietojen ja todellisen tilanteen vastaavuus; d) suoraan asianomaisiin jalostamoihin tehtävät tarkastukset, joilla tarkastetaan paikalla, että tämän järjestelmän yhteydessä ostetut tuotteet on tosiasiallisesti tarkoitettu jalostettaviksi 1 artiklan 2 kohdan mukaisesti. 3. Tehdyistä tarkastuksista on laadittava yksityiskohtainen kertomus, josta ilmenee hyvityksen saajan velvoitteiden noudattaminen sekä tehtyjen tarkastusten laatu ja laajuus. 4. Asianomaisten jäsenvaltioiden on toimitettava komissiolle vuosineljänneksittäin tieto tehdyistä tarkastuksista ja niiden tuloksista. 11 artikla Asianomaisten jäsenvaltioiden on annettava komissiolle tiedoksi kolmen kuukauden kuluessa tämän asetuksen voimaantulosta 7 artiklan soveltamiseksi toteuttamansa valvontatoimenpiteet sekä kolmen kuukauden kuluessa kyseisten toimenpiteiden aloittamisesta mahdollisesti ajantasaistetut toimenpiteet. 12 artikla Kumotaan asetus (EY) N:o 142/98. 13 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä marraskuuta 2001. Komission puolesta Franz Fischler Komission jäsen (1) EYVL L 17, 21.2.2000, s. 22. (2) EYVL L 17, 22.1.1998, s. 8. (3) EYVL L 24, 26.1.2001, s. 10. (4) EYVL L 13, 17.1.2001, s. 13. (5) EYVL L 253, 11.10.1993, s. 1. (6) EYVL L 261, 20.10.1993, s. 1.